Fase 2-beurtkrag vanaand opgeskort(Foto: pixabay) Fase 2-beurtkrag word Donderdagaand om 21:00 opgeskort voordat fase 1-beurtkrag Vrydagoggend om 05:00 in werking tree. Dié fase sal dan na verwagting tot Vrydag 21:00 duur voordat dit weer opgehef word. Eskom kon die afgelope 24 uur agt kragopwekkingseenhede aan die netwerk koppel. “Tesame met beurtkrag wat toegepas is, kon ons die damvlakke by pompstasies herstel en beurtkrag sal dus vanaand om 21:00 opgeskort word.” Dieseltenkvlakke by drie van die vier oopsiklusgasturbines (OCGT)-kragstasies bly egter laag en fase 1-beurtkrag sal dus Vrydag van 05:00 – 21:00 toegepas word. Onbeplande instandhouding beteken dat 15 605 MW tans nie in die netwerk beskikbaar is nie terwyl beplande instandhouding 3 604 MW van die netwerk verg.